На основу члана 43 став 1 тачка 7 Закона о запошљавању и осигурању за случај незапослености („Сл. гласник РС“, бр. 36/09 и 88/10), члана 11 став 1 тачка 3 Закона о професионалној рехабилитацији и запошљавању особа са инвалидитетом („Сл. гласник РС“, бр. 36/09 и 32/13) и чл. 9 и 128 Правилника о начину и критеријумима за спровођење мера активне политике запошљавања („Сл. гласник РС“, бр. 12/12, 20/13 и 69/14)

**НАЦИОНАЛНА СЛУЖБА ЗА ЗАПОШЉАВАЊЕ**

**Расписује**

**ЈАВНИ КОНКУРС**

**ЗА ОРГАНИЗОВАЊЕ СПРОВОЂЕЊА ЈАВНИХ РАДОВА У 2014. ГОДИНИ, НА КОЈИМА СЕ АНГАЖУЈУ ОСОБЕ СА ИНВАЛИДИТЕТОМ**

**I ОСНОВНЕ ИНФОРМАЦИЈЕ**

Јавни радови су мера активне политике запошљавања која предвиђа одобравање средстава за запошљавање незапослених особа са инвалидитетом са евиденције Националнe службe за запошљавање (у даљем тексту: Национална служба) и подразумева спровођење активности које предузима послодавац - извођач јавног рада, а које имају за циљ остварење одређеног друштвеног интереса.

Јавне радове спроводи послодавац - извођач јавног рада, кога одређује Национална служба на основу јавног конкурса.

Максимална дужина трајања јавног рада је **6 месеци.**

Послодавац - извођач јавног рада подноси пријаву за спровођење јавног рада која садржи опис активности јавног рада (термин план) и број лица која се запошљавају.

**II НАМЕНА И ВИСИНА СРЕДСТАВА**

За спровођење јавног рада Национална служба исплаћује послодавцу - извођачу јавног рада, средства за:

* зараду, без пореза и доприноса, незапосленим особама са инвалидитетом и припадајући порез и доприносе за обавезно социјално осигурање,
* трошковe спровођења јавног рада и
* трошкове обуке.

Средства намењена за спровођење јавних радова користе се за:

1. **исплату месечне зараде, без пореза и доприноса, у висини од:**

* 23.000,00 динара за особе са инвалидитетом са I и II степеном стручне спреме;
* 24.000,00 динара за особе са инвалидитетом са III и IV степеном стручне спреме;
* 25.000,00 динара за особе са инвалидитетом са V и VI степеном стручне спреме;
* 26.000,00 динара за особе са инвалидитетом са VII степеном стручне спреме, и
* трошкове припадајућег пореза и доприноса за обавезно социјално осигурање;

**2. накнаду трошкова спровођења јавних радова по лицу, у висини од:**

* 2.500,00 динара у области социјалних, хуманитарних, културних и других делатности;
* 4.500,00 динара у области одржавања и обнављања јавне инфраструктуре и одржавања и заштите животне средине и природе.

**3. Накнада трошкова организовања обуке**

У зависности од врсте и сложености послова које обухвата јавни рад, за спровођење одређених јавних радова може се организовати обука у току трајања јавног рада, по интерном програму послодавца или програму образовне установе.

Послодавац - извођач јавног рада може остварити накнаду за организовање обуке у једнократном износу од 50.000,00 динара по јавном раду, за обуку запослених особа са инвалидитетом.

Послодавац - извођач јавног рада у обавези је да обезбеди исплату свих обавеза у складу са законом, а које не сноси Национална служба, и то: трошкове доласка и одласка са рада, увећање зараде по основу минулог рада, накнаду зараде за време коришћења годишњег одмора, евентуалну разлику између минималне зараде и зараде утврђене овим јавним конкурсом и припадајући износ доприноса за обавезно социјално осигурање на утврђену разлику зараде**.**

**III ОБЛАСТИ СПРОВОЂЕЊА**

Јавни радови се могу организовати и спроводити у областима:

* **социјалних, хуманитарних, културних и других делатности:** активности у циљу помоћи социјално угроженим категоријама становништва, заштита и oчување културног наслеђа и археолошких налазишта, послови у позоришној, музејској, библиотечкој и туристичкој делатности, послови ажурирања база података и други послови;
* **одржавања и обнављања јавне инфраструктуре:** уређење месних заједница, насеља, побољшање услова становања и други сродни послови;
* **одржавања и заштите животне средине и природе:** пошумљавање, развој еколошких поседа, чување и заштита шума, река и језера, развој сеоског подручја, монтажа и одржавање опреме у парковима и јавним дечјим игралиштима, уређење зелених површина, обала и други сродни послови.

**IV ПОДНОШЕЊЕ ПРИЈАВЕ**

Право учествовања у поступку спровођења јавних радова имају:

* органи територијалне аутономије и органи јединице локалне самоуправе,
* јавне установе и јавна предузећа,
* привредна друштва,
* предузетници,
* задруге и
* удружења грађана.

**Услови**

Право на доделу средстава за спровођење јавног рада послодавац може да оствари под условом да:

* запошљава особе са инвалидитетом чију је селекцију извршила Национална служба;
* у пријави за јавне радове навео је детаљан опис и динамику активности јавног рада (термин план) и
* измирио је уговорне обавезе према Националној служби, осим за обавезе чија је реализација у току.

**Документација за подношење пријаве:**

* пријава за јавне радове на прописаном обрасцу;
* фотокопија решења надлежног органа о упису у регистар, уколико послодавац - извођач јавног рада није регистрован у АПР;
* фотографије места извођења јавног рада - за јавне радове који се спроводе у области одржавања и обнављања јавне инфраструктуре и одржавања и заштите животне средине и природе (максимално три фотографије за сваку локацију);
* списак лица - корисника услуга, за подносиоце јавних радова из области социјалних и хуманитарних делатности и
* интерни програм обуке послодавца или образовне установе на прописаном обрасцу, уколико послодавац - извођач јавног рада организује обуку.

Национална служба задржава право да тражи и друге доказе релевантне за одлучивање о одобравању спровођења јавних радова.

**Начин подношења пријаве**

Пријава за спровођење јавног рада подноси се у три примерка, надлежној oрганизационој јединици Национaлне службе, према месту спровођења јавног рада, односно према седишту послодавца, у случају када послодавац нема регистровану организациону јединицу у месту спровођења јавног рада, непосредно или путем поште, на прописаном обрасцу који се може добити у свакој организационој јединици Национaлне службе или преузети на сајту www.nsz.gov.rs.

**V ДОНОШЕЊЕ ОДЛУКЕ**

Одлука о одобравању средстава за спровођење јавног рада доноси се на основу бодовне листе, а након провере и бодовања поднете пријаве послодавца.

**Провера поднетих пријава**

Национална служба врши проверу поднетих пријава, односно проверу испуњености услова јавног конкурса и приложене документације. Пријаве које не испуњавају услове предвиђене јавним конкурсом, неће се даље разматрати.

**Бодовање поднетих пријава за спровођење јавног рада**

Приликом бодовања пријаве за спровођење јавног рада узимају се у обзир следећи критеријуми: област спровођења јавног рада, дужина трајања јавног рада, планирани број незапослених особа са инвалидитетом потребних за спровођење јавног рада, претходно коришћена средства Националне службе (при чему се предност даје послодавцима који нису претходно користили средства Националне службе и послодавцима који су користили средства Националне службе за лица која су остала у радном односу на неодређено време након истека уговорне обавезе), програм обуке (при чему се предност даје програму усмереном на стицање знања преносивих и на рад код других послодаваца) и процена важности поднете пријаве за спровођење јавног рада за локално тржиште рада - подручје надлежне филијале НСЗ.

Национална служба задржава право да приликом одлучивања по поднетој пријави изврши корекцију дужине трајања и/или броја лица, у складу са расположивим финансијским средствима.

|  |  |  |  |
| --- | --- | --- | --- |
| **БОДОВНА ЛИСТА – ЈАВНИ РАДОВИ ЗА ОСОБЕ СА ИНВАЛИДИТЕТОМ** | | | |
| **Ред. број** | **Критеријуми** | | **Број бодова** |
| 1 | Област спровођења јавног рада | Одржавање и заштита живoтне средине | 10 |
| Социјалне, хуманитарне, културне делатности | 10 |
| Одржавање и обнављање јавне инфраструктуре | 5 |
| 2 | Дужина трајања јавног рада | Од 5 до 6 месеци | 20 |
| Од 3 до 4 месеца | 10 |
| До 2 месеца | 5 |
| 3 | Планирани број незапослених лица | 31 и више лица | 20 |
| Од 11 до 30 лица | 10 |
| До 10 лица | 5 |
| 4 | Претходно коришћена средства Националне службе | Коришћена средства и лица остала у радном односу | 10 |
| Нису раније коришћена средства | 10 |
| Коришћена средства и лица нису остала у радном односу | 0 |
| 5 | Програм обуке | Обуке усмерене на стицање знања преносивих и на рад код других послодаваца | 10 |
| 6 | Процена важности поднете пријаве за спровођење јавног рада за локално тржиште рада за подручје филијале | | до 20 |
| **МАКСИМАЛАН БРОЈ БОДОВА** | | | **90** |

Критеријум „Коришћена средства и лица остала у радном односу“ подразумева да је извођач јавног рада са особама са инвалидитетом које су биле укључене у програм јавних радова, без обзира на њихов број, засновао радни однос на неодређено време, након истека обавезе по основу уговора о спровођењу јавних радова по јавним конкурсима Националне службе из 2011., 2012. и 2013. године.

Наведене податке Национална служба ће установљавати увидом у податке из ЈИС Националне службе, на дан подношења пријаве, a на основу података из пријаве за спровођење јавног рада за особе са инвалидитетом.

**Одлука о одобравању спровођења јавних радова за особе са инвалидитетом**

Одлуку о одобравању спровођења јавних радова за особе са инвалидитетом доноси директор Националне службе, уз претходну сагласност Управног одбора Националне службе.

**VI ЗАКЉУЧИВАЊЕ УГОВОРА**

Директор филијале Националне службе, по овлашћењу директора Националне службе, и послодавац - извођач јавног рада, у року од 30 дана од дана доношења одлуке о одобравању средстава за спровођење јавних радова за особе са инвалидитетом закључују уговор, којим се уређују међусобна права и обавезе.

**Документација за закључивање уговора:**

* уговори о раду са незапосленим особама са инвалидитетом на одређено време;
* средство обезбеђења уговорних обавеза;
* потврда банке о отвореном наменском рачуну;
* картон депонованих потписа;
* писани пристанак корисника средстава и жиранта за прикупљање и обраду података о личности;
* термин план, уколико је у поступку разматрања пријаве за спровођење јавног рада извршена корекција броја лица и/или дужине трајања јавног рада и
* спецификација средстава/материјала за рад у складу са одобреним средствима за трошкове спровођења јавног рада.

Почетком спровођења јавног рада сматра се датум пријаве на осигурање, односно почетак рада првог лица ангажованог на јавном раду.

Датум заснивања радног односа који је наведен у уговору о раду не може бити пре датума закључења уговора о спровођењу јавног рада, нити након 60 дана од дана доношења одлуке о одобравању спровођења јавних радова.

**Средства обезбеђења уговорних потраживања:**

1. **ЗА ПРЕДУЗЕТНИКА:**

* две истоветне бланко менице са једним жирантом, са меничним овлашћењем.

**2. ЗА ПРАВНО ЛИЦЕ:**

* две истоветне бланко соло менице са меничним овлашћењима и потврда о пријему захтева за регистрацију меница.

У случају да је послодавац - извођач јавног рада корисник буџетских средстава и није у могућности да приложи меницу, као средство обезбеђења уговорних обавеза прилаже се изјава одговорног лица да су обезбеђени сви предуслови за реализацију јавног рада.

Жирант може бити свако пословно способно физичко лице, не старије од 65 година, које има редовна месечна примања на име зараде или пензије, независно од висине примања, као и физичко лице које самостално обавља своју делатност (предузетник).

**VII ОБАВЕЗЕ ИЗ УГОВОРА**

Послодавац - извођач јавног рада у обавези је да:

* запосленог ангажованог на спровођењу јавног рада задржи у радном односу најмање у дужини трајања уговорене обавезе; у случају престанка радног односа запосленог, послодавац је у обавези да у року од 30 дана од дана престанка радног односа заснује радни однос на одређено време са другим незапосленим лицем, за преостало време трајања уговора;
* месечно, у законски утврђеним роковима, врши исплату зараде, без пореза и доприноса, на текући рачун лица ангажованих на јавном раду и врши уплату припадајућих пореза и доприноса за обавезно социјално осигурање;
* врши исплату осталих обавеза у складу са законом, а које не сноси Национална служба, и то: трошкове доласка и одласка са рада, увећање зараде по основу минулог рада, накнаду зараде за време коришћења годишњег одмора, евентуалну разлику између минималне зараде и зараде утврђене овим јавним конкурсом и припадајући износ доприноса за обавезно социјално осигурање на утврђену разлику зараде**.**
* Националној служби доставља доказе о уплати пореза и доприноса за обавезно социјално осигурање за запослене ангажоване на спровођењу јавног рада;
* Националној служби доставља доказе о утрошку пренетих средстава за трошкове зараде и спровођења јавног рада;
* достави фотокопију потврде/сертификата о стеченим компетенцијама лица на спровођењу јавног рада, након завршене обуке;
* Националној служби омогући контролу реализације уговорних обавеза и увид у сву потребну документацију и ток спровођења јавног рада и
* обавести Националну службу о свим променама које су од значаја за реализацију уговора, у року од осам дана од дана настанка промене.

У случају да послодавац - извођач јавног рада не реализује обавезе дефинисане уговором, дужан је да врати исплаћена средства увећана за законску затезну камату од датума преноса средстава, у складу са уговором.

**VIII ОСТАЛЕ ИНФОРМАЦИЈЕ**

Све додатне информације могу се добити у свакој организационој јединици Националне службе, преко Позивног центра Национaлне службе, телефон: 0800-300-301 и на сајту Националне службе - www.nsz.gov.rs.

Рок за подношење пријаве за јавне радове је до 29.08.2014. године.